Helge Adam Møller (KF), 2004-04-15:
Det er jo en spændende debat at sidde og høre, især at høre Socialdemokratiet, for jeg har jo været medlem i mange år, og jeg kan også huske, at i de fleste af de år har der været socialdemokratiske justitsministre.
Lad mig bare gøre opmærksom på, at for 2½ uge siden blev lidt over hundrede danske mænd anholdt.
De sidder alle sammen stadig væk varetægtsfængslet.
Det er dem, der blev anholdt, fordi de havde pædofilibilleder på deres pc'er.
Det er jo ikke mere end 7-8 år siden, dengang hr. Frank Jensen var justitsminister, at jeg og andre gode kræfter her i Folketinget foreslog, at vi gjorde det strafbart, så man kunne komme i fængsel for at have den slags på sin skærm.
Hvem stemte imod?
Det gjorde fru Lissa Mathiasen, det gjorde hr. Lykketoft, det gjorde hr. Frank Jensen som justitsminister, for man sagde, at det skulle være lovligt at opbevare den slags på sin skærm.
Det var vi nogle der fik gennemført, og vi har endda to gange fået strammet bestemmelsen yderligere, således at det i dag er strafbart, og derfor sidder der flere i fængsel. Jeg husker også, da vi for nogle år siden første gang foreslog - det har vi gjort masser af gange - at det skulle være strafbart at flygte fra et fængsel.
Hvad sagde de socialdemokratiske folketingsmedlemmer og den socialdemokratiske justitsminister?
Nej, det skal stadig væk ikke koste så meget som en time, et minut eller et sekund at save sig gennem tremmerne og fire sig ned.
Det var ikke strafbart. Hvem har ændret det?
Det har denne regering.
Jeg husker, at fru Birthe Rønn Hornbech og jeg selv på vegne af Venstre og den konservative folketingsgruppe foreslog, at de latterligt lave straffe for fuldbyrdet voldtægt også mod små piger skulle sættes op. Hvem stemte imod?
Det gjorde Socialdemokratiet, og det gjorde fru Lissa Mathiasen.
Hr. Morten Bødskov gjorde det ikke, for han var ikke medlem af Folketinget dengang, men ellers havde han selvfølgelig fulgt partidisciplinen.
Vi fik den hævet med 1 år ekstra, og det kræver nogle pladser.
Derfor synes jeg, det er godt, at vi har en regering, der har erkendt, at der er for få pladser i øjeblikket.
Derfor har vi inden dette år er afsluttet oprettet 500 nye ekstra fængselspladser.
Hr. Morten Bødskov og fru Lissa Mathiasen var jo med ovre i Jylland i Nørre Snede for et par uger siden og så, hvordan man byggede nærmest i døgndrift.
Så regeringen gør altså noget, for det er selvfølgelig uacceptabelt, at de venter så lang tid.
Er det ham med pædofilien, er det voldtægtsmanden, er det voldsforbryderen, er det bankrøveren?
Nej, det er det jo ikke.
Den, der er ude og må vente lidt, er ham, der har kørt promillekørsel, det er ham, der har skrevet falsk under på en check, det er den sociale bedrager.
De ventede også i gamle dage, de venter måske lidt længere i øjeblikket.
Det er uacceptabelt, og derfor gør vi noget ved det. Derfor har vi det nye forlig for kriminalforsorgen bevilget næsten 1,5 mia. kr. - det er altså et ettal, et femtal og otte nuller - 1.500 mio. kr. ekstra de næste 4 år til at sikre, at der kommer flere pladser, at der kommer bedre behandlingstilbud i fængslerne, at der kommer øget kontrol med narkomanerne, således at vi gør op med den gamle slatne socialdemokratiske retspolitik, at der kom flere narkomaner ud af fængslerne, end der kom ind. Nu bliver der øget kontrol, der bliver visitation, der bliver behandlingstilbud, således at vi sikrer os, at flest mulige, når de har afsonet deres straf, kan komme ud og starte på en normal og ordentlig tilværelse og ikke fortsætte med at være afhængige af narkoen og dermed skal ud og begå nye tyverier.
Jo, der er sket noget under denne regering, og det er da pragtfuldt.
Tak for det.